
萇氏武技書

萇氏武技全書汜水萇乃周著


　　


　　萇氏武技書卷一


　　


　　論正氣


　　志一撼動正氣，氣至動志，磨礪持志，善養浩然之氣，剛大充塞天地，人之賦性禀受，輾轉悟，善養浩然之氣，剛大充塞天地，人之賦性禀受，輾轉悟寐無外，其小無內，費而隱兮隱而費。


　　


　　勇氣根源


　　天地正氣集吾中，盛大流行遍體充，孟氏所謂浩然者，更有何氣比其能。


　　


　　中氣論


　　中氣（元氣，元陽）者，以其居人身之正中，故名。此氣即先天真乙之氣，文練之則為內丹，武術之則為外丹。然內丹未有不借外丹而成者也。蓋動靜互根，溫養合法，自有結胎還元之妙。俗學不諳中氣根源，惟務手舞足蹈，欲入元竅，必不能也。人自有生以來，稟先天之神以化氣，積氣以化精，當父母媾精，初凝於虛危穴內。虛危穴前對臍，後對腎，非上非下，非左非右，不前不後，不偏不倚，正居人一身之當中，稱為天根，號為命門，即易所謂太極是也。真陰真陽，俱藏此中，神實賴之。五臟六腑由此而生。氣之聚也，由百骸畢具而寓，一而二，二而一，原不可須臾離也。武備如此，煉形以合外，練氣以實內，堅硬發如鐵，自成金丹不壞之身，則超凡入聖，上乘可登，若雲敵人不懼，尤其小焉者也。


　　


　　中氣歌


　　莫道嬰奼兩難分，中有黃婆作奇姻，顛倒交媾黃屋裡，相偎相抱更相親。


　　


　　肝起肺落


　　終始萬物春與秋，陰陽升降一氣週，欲明肝起肺落者，只在呼吸個中求（註：肝木肺金一氣者兩相交也，交於中宮）。


　　蓋肝屬木，故能生火，肝火動則氣自下而升於上，陽也（坎宮之陽）；氣者，力之所由生也，而氣力之根源在命門中極，故曰陽氣在下。肺屬金，金克木，故能約肝氣而使之下降。降者，陰也（離宮之陰），故曰陰氣在上。在下之氣發動而不可遏者，陽氣上升也；在上之氣納閉而不使出者，陰氣下降也。二氣相交於中宮，故曰中氣。


　　


　　中氣


　　氣由腎發，自後而前，由襠中過來，自下而直往上沖，必須下閉谷道，氣方不下洩，至氣上沖至胸上，幾乎欲出矣，必須用口盡力一吸，上閉喉，氣由上而直下，至丹田，兩肩一塌，兩肘一沉，兩肋一束，氣自擎於中宮，不至胸中無物矣。吸氣即所謂納氣如吞川也，氣須在身正中，直上直下，只可以意知之，以神會之，若必持而求其模樣若何，形跡若何，則鑿矣，摸矣，不惟無功，而且得病不輕。


　　


　　陰陽入扶論


　　練形不外陰陽，陰陽不明從何練起，督脈統領諸陽經，任脈統領諸陰經，故背為陽，腹為陰，二經下交會陰，上會齦交。


　　俯式為陰勢，卻是入陽氣，益督脈，領諸陽經之氣，盡歸於上之前也；仰式為陽式，卻是入陰氣，益任脈，領諸陰經之氣，盡歸於上之後也。


　　一、入陽附陰，入陰附陽說


　　以背為陽，太俯而曲，則督脈交任，過陽入陰，陽與陰附合也。腹為陰，太仰而彎，則任脈交督，過陰入陽，陰與陽附合也。陰催陽，陽催陰，循環無端，凡斛鬥旋轉勢用之。


　　二、入陽扶陰，入陰扶陽說。


　　以俯勢入陽氣，不將陰氣扶起，則偏於陽，必有領拉前栽之患；仰式入陰氣，不將陽氣扶起，則偏於陰，必有掀推之患；仰式入陰氣，不將陽氣扶起，則偏於陰，必有掀推之憂。故俯勢出者，落點疾還之以仰勢，使無偏於陰也。陰來陽逆，不偏不倚，無過不及，落點還原，即是此法。推而至於曲者，還之以伸，伸者還之以屈，高者還之以低，低者還之以高，側者還之以正，正者還之以側，以及斜歪紐縹，旋轉來往，無不皆然。逐勢練去，則陰陽交結，自有得心應手之妙，永無失著矣。


　　三、陰陽併入，陰陽並扶說。


　　此側歪勢也。側勢陰陽各居其半，故左勢側者，右邊之陰陽併入，以左邊之陰陽並扶之。右勢側者，左邊之陰陽併入，以右邊之陰陽並扶之。


　　四、陰陽分入，陰陽分扶說。


　　此平膊開合勢也。開胸合背者，陰氣分入陽分；開背合胸者，陽氣分入陰分。勢分兩邊，故氣從中劈開，分入分扶之。


　　五、陰陽旋入，陰陽旋扶說。


　　此平輪勢，紐縹勢，搖晃勢也。勢旋轉而不停，氣亦隨之而息，陰入陽分，陽入陰分，接續連綿，並無休歇，右旋左旋，陰陽旋相入扶也。


　　六、陰陽斜偏，十字入扶說。


　　此斜偏側身俯仰勢也。左斜俯勢，陽氣自脊右下提於脊左上，斜入左前陰分；右斜俯勢，陽氣自脊左下提於脊右上，斜入右前陰分，斜劈斜邀手用此；左斜仰勢，陰氣自腹右下提於腹左上，斜入左後陽分；右斜仰勢，陰氣自腹左下提於腹右上，斜入右後陽分斜攉提手用此。


　　七、陰入陰扶，陽入陽扶說。


　　此直起直前不偏不倚勢也。直身正勢，陽氣不得入於陰分，陰氣不得入於陽分，各歸本位，上至百會穴而交，下至湧泉穴而聚，陰陽入扶，只在兩頭也。


　　八、陰陽亂點入扶說。


　　此醉形式也。醉形者忽前忽後，忽仰忽俯，忽進忽退，忽斜忽正，勢無定形，氣亦隨之為入扶也。但亂之中隨時而布，陰陽不相悖謬，亂而卻不亂也。


　　以上總論一身之大陰陽，其入其扶如此。其它局部如腳尖之伸翹顛踏，膝胯之屈伸提落，雖用法無窮，而陰陽之入，自有一定。形合，則氣不牽扯；形不合，則氣必濡滯。逐處體驗，無遺纖屑為妙。


　　


　　煉氣訣（此書所言煉氣，皆外壯。若內壯，在易筋經。）


　　氣以心為體（氣必隨心所欲），心以氣為用（心能運氣），五行本一心，陰陽無偏重，上下週一身，部位各不同。前陽而後陰，仰輕而俯重，陰還陰處結，陽還陽處動，上本是陰始（即離宮），下卻是陽充（即坎宮），上下凝乎中，中氣甚堅硬，週上衝乎天，週下勢如山，左歸須右轉，右歸須左牽，前進若流水，上打如舉山，落點似飛石，機發離弩弦，氣發若風聲，氣納如吞川，前奔星趕月，後退如蓬轉，指須勾連用，兩肩如運鉗，上下一口氣結，民富國自安，曉提此中訣，煉之自無難。


　　凡一身之進退動靜，以心為主。心君也，出令者也。心無形，惟無形故能形形而不形於形，以意知者也。以命門為輔。命門，氣之所從生，乃一身樞紐，宰相也，傳君之令也。以頭倡導率手足。頭為眾臣中之主事者，為總督元帥，欽差大臣之類，皆是也。手足庶尹百持事之類也。故每一勢之操縱收發，心先，命門為次，頭又次之，手足則次而又次之。


　　神動天隨，純任自然，若一矯揉造作，則鑿矣。操縱在手，變化從心，隨機而動，人力不與。


　　


　　萇氏武技書卷二


　　


　　陰陽轉結論


　　陰轉陽兮陽轉陰，陰陽轉結互有根。欲知陰陽轉結理，也向陰陽轉處尋。


　　天地之道，不外陰陽，陰陽轉結，出於天然。故靜極生動，陽繼乎陰也；動極而靜，陰承乎陽也。陰必轉陽，陽必轉陰，乃造化之生成，故能生生不窮，無有止息。人禀天地之氣以生，乃一小天地，其勢一陰一陽，轉結承接，顧不論哉。故高者為陽，低者為陰，仰者為陽，俯者為陰；伸者為陽，屈者為陰；動者為陽，靜者為陰；正者為陽，側者為陰；進為陽，退為陰；氣往上沖為陽，下納為陰；出手為陽，回手為陰，不可持一而論。勢高者必落之低，陽轉乎陰也（若高而更高，無可高也，勢必不連，氣必不續）；勢低者，必起以高，陰轉乎陽也（若低而更低，無可低也，勢必不連，氣必不續）。俯仰屈伸，動靜側正，無不皆然。間有陰復轉陰，陽復轉陽者，此一氣不盡，復催一氣以足之也，非陰盡轉乎陰，陽盡轉乎陽也。明乎此，轉關有一定之勢，接落有一定之氣，無悖謬無牽扯矣。蓋勢之滑快，氣之流利，中無間斷也。一有間斷則必另起爐灶，是求快而反遲，求利而反鈍也。


　　


　　三尖為氣之綱領論


　　凡事專一則治，以有其主宰，有統帥，雖有千頭萬緒之多，而約之歸一轍也。如行軍有主帥之運籌，治家有家長之規矩，方同心協力，於事有濟。練形練氣，動關性命，其氣之統領，氣之歸著，可不究哉。頭為諸體之會，領一身之氣，頭不合，則一身之氣不入矣。如俯勢而頭仰，則陽氣不入矣；仰式而頭俯，則陰氣不入矣；左側俯式而頭反右歪，則右半之陰陽不入；右側俯式而頭反左歪，則左半之陰陽不入。側仰式亦然。直起式頭反縮，則下氣不得上升；直落式頭反頂，則上氣不得下降；旋轉而右，頭反左顧，則氣不右入；旋轉而左，頭反右顧，則氣不得左入；三陰止於手之內，三陽起於手之背，為臂膊血氣之道路。指法之屈伸聚散，手腕之俯仰伸翹，一有不合，則膊氣不入矣。如平陽手直出者，而反掌勾手，氣亦不入；平陰手直出者，而反掌勾手，氣亦不入；陰手下栽者，掌翹則陽氣不入；陽手上衝者，掌翹則陰氣亦不入；平陰手前蕩者，腕勾則陰氣不入；平陽手栽打者，腕勾則陰氣亦不入；側手直打者，跌手則氣不入；側手沉入者，翹手則氣亦不入。餘可類推。三陽止於足之背，三陰起於足之下，為腿胯往來血氣之道路。一足之尖根楞掌，腳脖之伸翹內外，一有不合，則身氣不入矣。如仰勢踢腳，若尖伸，則陽氣不入；俯勢栽腳，若尖翹，則陰氣不入；起勢直竄，若尖伸，則氣不得上升；落勢下墜，若尖翹，則氣不得下降。


　　


　　三尖照論


　　練形不外動靜，動則氣擎不散，靜如山岳難搖，方能來去無著。每見俗學，動靜俱不穩妥，蓋未究三尖之照與不照也。三尖照，則無東斜西歪之患；三尖不照，則此牽彼扯，必有搖晃之失。如十字左腳前右手前者，右手正照左腳尖，頭照右手則中下一線，不歪不斜，必穩；側身右腳前右手前順勢者，頭照右手，右手照右腳。餘倣此。


　　


　　三尖到論


　　三尖到者，動靜一齊俱到也。不此先彼後，不此速彼遲，互有牽扯而不到也。蓋氣之著人，落點雖只一尖，而惟一尖之氣則在全體。一尖不到，即有牽扯，身氣不入矣，自練不靈活，催人不堅剛，皆是此失。凡練形者，須刻刻留意此三處方為合竅。


　　


　　十二節論


　　三尖為氣之領袖，乃氣所歸著之處，人但知彼三處宜堅實猛勇，不知落點宜全體堅硬如石，方能不懼人之衝突，不慮我之不敵也。其所以堅硬者，則在逐處之骨節。骨節者，空隙也，乃人身之溪谷，為神明之所流注。彼處精神填實，則如鐵如鋼，屈之不能伸，伸之不能屈，氣力方全。手有肩肘腕三節，腿有胯膝腳脖三節，左右相併，共十二節，乃人身之大骨節。手之能握，足之能步，全賴乎此。如石砂袋，逐層填實，雖軟物可使之堅硬。但氣落隨勢，有前後內外上下之分。如側身直勢，雙手前櫸者，肘心氣填於上，手腕氣翹於上，肩俱脫；膝彎後凸，氣填於後；腳脖伸展，氣填於前；胯俱內收，氣頂於內；側身雙手下劈者，肘心氣填於前，手腕氣聚於下，前肩脫下，後肩提起；前膝曲頂膝蓋，腳脖撅填脖，後胯曲，後膝衍伸，外側腳脖伸蹈，外側顛提，胯提，正身前撲；雙手側豎前打，肘心氣填於中，手腕氣實於外，肩俱脫，膝蓋前頂，氣實於前，腳脖曲握，氣頂於後，胯曲握；小四平，兩手平托，肘心氣填於上，手腕氣填於內，肩俱脫，膝外擺，氣實外側，腳脖內側著力，外擺開。餘可類推。


　　


　　過氣論


　　落點堅硬，猛勇莫敵，賴全身之氣盡聚一處也。然有用之而氣不去，氣去而牽扯不利，未知過氣之法也。蓋人身之氣，發於命門，氣之源也；著於四末，氣之注也；而流行之道路，總要無雍滯，無牽扯，方能來去流利，捷便莫測。故上氣在下，欲入下莫牽其下；下氣在上，欲入上勿滯其上；前氣在後，順其自然自入；後氣在前，理其前而後自去；左氣在右，留意於右；右氣在左，留意於左；如直撞手，入氣於前，不勒後手，撐後肘，氣不得自背而入；上沖手，下手不插，肩不下脫，氣不得自肋而上升；分擺者，胸不開則氣不得入於後；合抱者，胸不開則氣不得裹於前；直起者須勾其腳，直落者須縮其頂。左手氣在右腳，右手氣在左腳，俯勢，栽勢，前探勢，掀其後腳之根也；墜落者，坐其臂，舉勢者，顛其足，栽磕莫翹其足，恐上頂也；蹄撩勿伸其腳，慮下扯也；擴而充之，勢勢皆然。總之氣之落也，歸著一處；氣之來也，不自一處。惟疏其源，通其流，則道路滑利，自不至步步為營，有牽扯不前之患矣。


　　


　　剛柔相濟論


　　勢無三點不落，氣無三盡不盡。此陰轉陽中間一陽，陽轉陰中間一陰之謂也。蓋落處盡處是氣聚血凝止歸之所，宜用剛法；而間陽間陰，是氣血流利，宜用柔法。不達乎此，純用剛法，則氣捕滿身，牽拉不利，落點必不勇猛；純用柔法，則氣散不聚，無有歸著，落點亦不堅硬；應剛而柔，則氣聚不聚；應柔而剛，則氣散而不散。皆不得相濟之妙。故善用剛柔者，如蜻蜓點水一沾即起，過氣如風輪，旋轉滾走不停。必如是，則剛柔得宜，方能無氣歉不實、澀滯不利之患。


　　


　　五行能司


　　肝司主持居震東，脾能統攝在中宮。心主離火神變化，腎能盈滿氣力充。


　　欲知肺家何所司，分佈節制是其能，五行妙用真如此，會得呼吸自精通。


　　


　　面部五行論


　　怒動肝兮聲動心，鼻縱氣促發肺金，唇吻開合振脾氣，眉皺睛注腎中尋。


　　五行之氣，內合五臟（肝合木，心合火，脾合土，肺合金，腎合水），外通七竅（目為肝之竅，耳為腎之竅，口為脾之竅，鼻為肺之竅，舌為心之竅）。其精華注於目，其五色分於五嶽（額顱為南嶽，色赤；地閣為北岳，色黑；左顴為東岳，色青；右顴為西嶽，色白；鼻準為中岳，色黃）。又眉側生屬肝木，鼻通清氣屬肺金，眼聚精華屬腎水，舌司聲音，發自丹田，屬心火，唇司容納屬脾土。凡一動之間，勢不外屈伸，氣不外收放，面上五行形象，亦必隨之相合，方得形氣相兼之妙。故收束勢者，氣自肢節收束中宮，而上眉必皺，眼包收，鼻必縱，唇必撮，氣必吸，聲必噎，此內氣收而形像聚也；展脫勢者，氣自中宮發於肢節，面上眉必舒，眼必突，鼻必展，唇必開，氣必呼，聲必呵，此內氣放而外像開也。留心熟練，內氣隨外，外形合內，內外如一，堅硬如石，方用引法。初以手拍之，次以拳打之，末以石袋木棒擊之，由輕而重，漸引漸實，自不慮面上無氣矣。俗學不悟，謂故作神頭臉、怪模樣以驚人，豈通元達理之士哉。




咽肉變色論


　　此練氣練到成處，真元充足，由內達外，氣聚血凝，結成一塊之候也。人之生也，禀賦雖一，而得氣則殊，以五行有五性五色之同也。故稟木氣而生者，其形尖而削，其性多喜，其色赤；稟土氣而生者，其形短而厚，其性多鬱，其色黃；禀金氣而生者，其形白而美，其性多悲，其色白；禀水氣而生者，其形肥而潤，其性多恐，其色黑。練氣練到至盡處，無以復加，則功成圓滿，真氣充足，氣一收結，氣止血聚。血者，華色也。氣血不行，肌膚隨氣收貼於骨，五形真氣，盡現於外，各隨所禀以呈，乃有青黑赤白黃五樣顏色。其有一人而五色兼見者，此五氣兼禀，而色故雜見也。有遍體其冷如冰者，此真陽盡收中宮，而不達外也。明此，則知肉之咽也，隨氣而來；色之變也，隨氣而化，出於天然，無幻術也。


　　


　　聚精會神氣力淵源論


　　神者，氣之靈明也，是神化於氣，氣無精不化，是氣又化於精矣。蓋人之生也，稟先天之神以化氣，積氣以化精，以成此形體。既生以後，賴後天水穀之津液以化精，積氣以化神，結於丹鼎，會於黃庭，靈明不測，剛勇莫敵，為內丹之至寶，氣力之根本也。故氣無形，屬陽，而化於神；血有質，屬陰，而化於精；神虛，故靈明不測，變化無窮；精實，故充塞凝聚，堅硬莫敵。神必藉精，精必附神。精神合一，氣力乃成，夫乃知氣力者，即精神能勝物之謂也。無精神，則無氣力矣。武備如此，惟務聚精會神，以壯氣力。神以氣會，精以神聚，欲求精聚神會，非聚氣不能也。聚之法，惟將谷道一撮，玉莖一收，使在下之氣盡提於上，而不下走，採天地之氣，盡力一吸，使在上之氣，盡歸於下，而不上散，下上凝合，團聚中宮，則氣聚而精凝，精凝而神會，自然由內達外，無處不堅硬矣。即南林處女氣謂內實精神之說也。但須練之於平時，早成根蒂，方能用之當前，無不堅實。不然，如砲中無硝磺，驒弓無弦箭，滿腔空洞，無物可發，欲求勇猛疾快，如海傾山倒，勢不可遏，必不能也。此練形練氣之最緊要者。


　　


　　行氣論


　　此交手認路法也。手一出，氣著一面，不能四面俱著力。直出者，無橫力，我截其橫；橫出者，無直力，我截其直；上出者，無下力，我挑其下；下劈者，無上力，我打其上。斜正屈伸，無不皆然。此搗虛之法，攻其無備也。我出手，他若用此法，我不回手，惟轉手頭，催二氣以打之；他再變，我再轉手頭，催三氣以打之。此埋伏之法，出其不意。但須佔其行氣，方能入谷。蓋彼氣方來，其氣未停，我乘而催之，則可東可西，無不左右逢其源。其機只在一動：他動我即動，他自不暇為力；若待他不動我方動，他反乘我之行氣矣。其間不容毫發，學者宜留心。


　　歌曰：任他勇猛氣總偏，此有彼無是天然；直截了當橫兮橫截，一氣催二二催三。由他滑快歸遠路，守我安逸自粘連；為問是何來妙決，只在行氣一動間。


　　


　　點心論


　　氣未動兮心先動，心既動兮氣即衝，心動一如炮如火，氣至好似弩離弓，學者若會渾元氣，哪怕他人有全功。莫道點氣零零星，須要全神運在中。


　　似夢裡著驚，似悟道初醒，似皮膚無意燃火星，似寒侵腠裡打戰驚悚。


　　想情景，疾快猛，原來真氣橫濃，震雷迅發，離火煙烘，俗學不悟元中竅，丟卻別尋那得醒。


　　此著人肌膚堅硬莫敵，形而深入骨髓，截斷榮衛，則在乎氣，氣之所著，未有不痛。痛則不通，理應然也。能隔氣血之道路，使不接續；壅塞氣血之運行，使不流通；可分骨截筋，斃性命於公頃。氣之為用大矣哉。但須明其聚，知其發，神其用，方能入谷，如射之中的，正形體，不偏不倚，如矢之端直，尾羽勻停，聚中氣，神凝氣充，如開弓弛張，方圓滿，而中的之神勇，可穿楊葉，可透七札，乃在撒放之靈不靈也。故氣發如砲之燃火，弩之離弦，陡然而至。熟玩此詞，自然有得心應手之妙。


　　蓋神之所注，氣即聚焉；氣之所聚，神亦凝也；神氣凝聚，象即生焉；象之所麗，跡即著焉。生者之神氣動乎此，亡者之神氣應乎彼，兩相翕合，遂結此形，故曰：緣心生象。又曰：至誠則金石為斷也。


　　盡者，將落點時，嫌力不足，氣不充，再將骨肉往一處吃力一盡，如鳥鈳，藥既裝入，再用鐵充實，令藥堅實，見火方有力，故曰迴轉。


　　回環者，合之半也；盡者，不回環也。凡拳勢，有直入者，此發勢也；有掄圓圈者，有將手一擰者，皆是回環之意，只以退為進一語盡之，但合在未合手之先，先將自己氣力一振，一聚回環，則即交手之時，所用之勢，因我身初進，未粘他身上，不必著力發洩，故必須回環以承其氣；若既近彼身上，即便發勢，恐仍力有不足，故須再加一盡，氣力方勇而人莫當。故學此道者，先掄大圈，漸掄漸小。迨於成時，則有圈而不見圈，純以意知，自不著跡。


　　


　　三氣合為一氣


　　頭一勢未交手，先聚氣。聚氣者，君火動，相火輔，由腰後而收於前，陽氣從下上沖胸膈，口中納氣，則肺而落，陰氣下降，入於丹田，陰陽相交，所謂肝起肺落者也。此謂一合二勢，渾身俱往前進，下氣再往上沖，口再一納氣，納於臍之上，心之下，上身往下一聚，渾身骨節，節節攢住，務令堅實（攢骨節者，前骨節往後攢，後骨節往前攢，上骨節往下攢，下骨節往上攢，所謂合則無處不合也），身子雖猛勇向前，胳脖手俱往後攢，名為回還。如此，則勢進而氣益矣。蓋渾身向前一撲，手再回還，骨節自能攢緊，堅於鐵石，此二氣也。臨落點時，仍嫌力有不足，無可回還，再將骨肉往一處一束，名之曰盡，此謂三氣。譬如炮然，捲得愈緊，則響得愈有力。始用功時，先要學聚，次學回還，再學盡。功力熟時，三氣合一方能有用。合則無處不合，開則無處不開。


　　


　　得門而入論


　　語雲：活有外門，非外門及門外也。蓋拳之催人必近其身，方能跌出。如物之藏室，不得其門而入，縱有神手，不能為也。手之門有三：手腕一也，此大門也；肘心二也，此進一層外二門也；膀根三也，此更進一層三門也。進此三門已近內院，可升堂入室矣。故交手只在手腕者，則屈伸往來任意變化，無窮無盡，手捷者先得，手慢者吃虧，終不能催人，一點即倒；著意肘心者，雖進一層，亦有變化，不能操必勝之權；惟一眼注定他之膊根，不論他先著手，我先出手，只在此處留心，邀住他手，粘連不離，隨我變化任意揮使，無不如意。他自不能逃我範圍。


　　若論開門，無分左右勢，我手腕硬骨處，插人肘前軟肉上，用力劈之，如持斧破柴之狀，將人胳膊劈下，我拳隨之落點，始能得勢，而人不能滑脫。落點情形，頭似蜻蜓點水，拳似山羊抵頭，腳似紫燕入林。落點之理，恰似雲裡打電；發勢之機，好像弩離弓弦。


　　


　　頭手二手前後手論


　　外門入手相交，多失著者，以其有十失，故不能取勝。未交手不能聚氣於未然，空腔無物，氣發不疾不猛，其一失也；不知二手擱胸下，以顧上下衝擊，二失也；未交手先擱勢，空隙顯然，三失也；閃勢而進，不敢直進，捨近就遠，勞而不逸，四失也；進必上步，橫身換勢，寬而不秀，五失也；交手只在手腕，不知近身六失也；放過頭手不打，七失也；二手敕住還不打，八失也；三手四手方才衝打，九失也；躲閃隔位，粘連不住，十失也。有此十失，交手焉能不敗。未交手即聚氣凝神，兩手交擱胸下，看他那腳在前，即貼近那邊身子，著意他膊根，制住他膊根（此閃門之法），以待他之動靜，我先出手，照他膊根一伸，頭手即得。不俟二手。他先出手，我亦照住他膊根即得，不必顧住他手，然後衝打，則遲而有變矣。蓋此法乃開寸離尺之巧，照他膊根，此地開一寸，則手梢離一尺矣。又截氣搗虛之妙，所謂出其不意，攻其不備，疾雷不及掩耳者，此也。或遇捷手退恍打，我不換手，不屈膊，催二氣以打之。我擊打他左，他退左進右，我不回手，挪打他左膊。蓋我在圈內，他在圈外；我以逸，他以勞，任他滑快，無不奇中。先前出手而前手打之秘訣，間亦有繼以後手。此用所當用，非強用也。若不當用而用，則動必橫身，每見用此而迎人之打者，蓋未見其有此失也。


　　


　　論


　　頭天兮卦屬乾，側正俯仰自天然，少陰少陽皆從此，陰陽入扶非等閒。


　　頭圓像天，為諸陽之會，為精髓之海，為督任交會之處，統領一身之氣，陰陽入扶，全視乎此。此處合，則一身之氣俱入；此處不合，則一身之氣失。其氣之結聚落點，有一定之處，不可不知。正俯勢為入陽氣，頭必俯而栽，氣落額顱印堂間；正仰勢為入陰氣，頭必仰而掀，氣落腦後風府間；正側勢為陰陽氣俱入，頭必側而栽，氣落頭角耳上邊；斜側俯勢為陰陽氣斜入，頭必俯而歪，氣落額角日月間；直起勢，不偏不斜，不俯不仰，為陰陽氣直入，鼻必正而直，氣落百會正頂心。又要知催氣之法，為不牽扯。如仰勢入陰氣，下頦掀，胸必昂，腹必鼓，手必舉，足必翹，則三尖一氣，陰氣自入矣；俯勢入陽氣，下頦勾，背必弓，手必落，腳根掀，則三尖一氣，陽氣自入矣；側勢陰陽齊入，腮必掀，肋必提，一腳顛，一腳落，一膊起，一膊插，則三尖一氣陰陽併入矣；直起勢，陰陽上衝，頭必頂，肩必聳；腳起縱者，翹必提膝；不起縱提膝者，顛尖伸膝，則三尖一氣，陰陽俱入矣。側斜俯仰，可以類推。


　　


　　胯


　　一胯擎起一胯落，起落高低使用多，下體樞紐全在此，莫反此地空蹉蹌。


　　


　　膝


　　肘有尖兮膝有蓋，膝蓋更比肘厲害，左右勾連一跪倒，金雞獨立法無奈。


　　


　　論足


　　足履地兮勢如山，頭顛平踏自天然，惟有隨跳與亂點，擎氣多著在腳尖。


　　古人雲：頭圓像天，足方像地。又雲：手有覆有反，以像天；足有覆無反以像地。能載一身之重，靜如山岳，有磐石之穩；動如舟楫，無傾仄之憂，如地之鎮靜而不動，平穩而難搖也。其用法有虛實，有兩腳一虛一實者；有兩腳前虛而後實，後虛而前實者；有左虛而右實者，右虛而左實者；有一腳之尖根楞掌，應虛而應實者。總之，不實則不穩，全實則動移不利，而有傾倒之患；不虛則不靈，全虛則輕浮不穩，而有搖晃之憂。虛實相濟方得自然之妙。足有伸翹：足尖伸而下入者，氣下降而沉栽也；足尖翹而上勾者，氣生而浮飄也。有橫順：有兩腳齊橫者；有兩腳齊順者；有丁字步，一腳橫一腳順者；有八字步，兩腳微往外開，如八字樣也；有雁行步，兩腳半順排列一樣，如雁行之齊也。有輪擺：輪有半旋輪，側栽車輪，俯仰無底斛鬥輪；擺外擺，內擺。有灑蹬：灑腳後伸，蹬腳前伸。有踢跺：踢腳前翹，跺腳橫截面。有擰搗：擰腳尖旋，搗腳跟翹。能催送一身之氣，身去腳不去，則牽扯而氣散，何以扶助前手之力。前手之氣在後腳，後腳不隨，身氣不入，終只半勒，氣不充滿。足為百骸之舟楫，一身之領袖，少有不合，全體之氣俱不入矣。步法之用，不可不細為區別。側勢前捕者，雁行步，半斜半順也；十字步前探者，丁字步，前微橫，後全順也；倒踢曳身者，亦丁字步，前步後橫，後步顛順也；小四平墜落者，八字步尖往外開；直身上竄者，雙顛步並齊展，腳尖直堅也；起縱步一腳起一腳落；前進步者，後步先動；後退者，前步先動。


　　


　　起要翹腳尖，落要伸腳尖。擠步側身進者，俱橫步；擠步正身進者，前步微橫後全順。俱是後步先動，擠步前進，後催前也。搶步仄身前進者，俱橫步；搶步正身前進者，前步橫，後步順。俱是前步先動，搶進攜後，前帶後也。拉身側身後退者，兩腳俱橫；拉步側身後退者，右剪先動左步，起翹腳尖，落伸腳尖也。落點無定點，兩腳尖擎點任意也；紐縹步，輪旋腳俱顛，落點外楞著力，推我後退；兩腳尖顛擎，推我不倒，外摟前栽，弓背磕頭，兩腳齊顛，硬膝退剪，車輪腳伸尖直腿，不可勾腳以退，氣平徠步，兩腳猛踢，平身直竄。略舉大概，以明變化，總以隨勢為妙，不乖其勢，不逆其氣，步法之用斯得之矣。


　　


　　平肩


　　兩肩擎起似運擔，擎氣全在肩骨尖，前開後合天然妙，雙峰對峙自尊嚴。


　　


　　仄肩


　　一肩高兮一肩低，高高低低不等齊，低昂遞換多變化，七旁十勢亦出奇。


　　


　　肘


　　兩手垂兮兩肘彎，三請諸葛人難防，屈可伸兮伸又屈，看來用短勝用長。


　　


　　論手


　　兩肩垂兮十指連，生剋制化五行全，敵吃橫推看三至，當面直入是三傳。


　　吳曰：手有五指，中指屬心，主夏，獨長，火也；小指屬腎，主冬，獨短，水也；食指屬肝，主春木；無名指屬肺，主秋金，二指等齊，春秋平也；大指屬脾，主土，旺於四時，兼乎四德，獨當一面，故四缺其一二，尚能持物，若無大指，則無用矣。其相合之妙，不假借，不強制，自有天然之巧。其指法，研手，氣落小指外側；盪手，氣落後掌，此二手五指並排一片，指尖翻翹，餘手俱宜五指圈撒，羅列周圍，指節勾握如弓，方擎聚散。


　　如豎敵手，回勾手，大指與小指相對領氣；陰手平陽手，大指與中指相對領氣；仰邀手，大指與食指相對領氣；陰手，大指與無名指相對領氣。是金木水火－無土之不可也。知此，則指相合有一定不易之理也，分毫有錯，氣即不入矣。至於用法，則有九則：直去直回，一也；仰上攉挑，二也；俯下沉栽，三也；外勾外擺，四也；內勾抱摟，五也；斜攉右上，六也；斜劈左下，七也；斜領左上，八也；斜摔右下，九也；四正四隅，兼以直出中路，又合九宮焉。


論拳
	拳者屈而不伸，握固其指，團聚其氣。其握法，以大指尖掐對食指第三節橫紋，四指卷緊握固一齊著力，必使分之不開，擊之不散，方為合竅，此乃土貫四德，五行團聚之法也。其用法亦有四正四隅，合之中宮九法，其氣亦非鋪滿身，落點有一定之處，隨勢體驗，不可混施，陽平拳下栽者，是指二節領氣；平陽拳上衝者，中指根節領氣；側拳上挑者，大指二節領氣；側拳下劈者，小指根節領氣。不拘側平直衝，小指根節二節中間平面領氣。明乎此，餘可類推矣。

論外形


頭為一身之領袖，身使臂，臂使指，而命門乃一身之樞也。頭似蜻蜓點水，拳似山羊抵頭，腰如雞鳴卷尾卷則氣由後往前，收而不散，腳似紫燕入林，襠口前開後合中間圓，咽頂百會穴在頂，湧泉穴在足心，會陰穴在二便之間。百會氣往下聚，湧泉氣往上提，會陰氣擎住一身，上下之氣皆收中宮，是為之合。


大小勢


合勢不嫌其小，欲氣合得足也；開勢不嫌其大，欲力發得出也。非徒長身為大，屈身為小。


借行氣


借行氣者，借人之氣方行而打之也。蓋彼之勢既發，已近我身，尚未落點，我即趁此機會，發我之勢，彼欲退不能，欲攔不及，再無不妙之理。若稍前，則彼尚可退回；稍後，則我已吃虧。所謂後發先至者，此也。如此，則迎機赴節，隨時得宜，不患技之不高矣。諸家所謂將計就計，借力使力，不外此訣。所謂驚戰計，正於此時用之。


奪氣


聞之，與人交手，先有奪人之氣。志曰：攻其不備，出其不意。又曰：其勢險，其節短。又曰：貴神速，以逸待勞。此意須善會。


承停擎


天地交合萬物生陰陽交也，交則力生而勢不空矣，不偏不倚氣勻停。


千秋萬歲常擎聚，惟有和合一氣通。


老少相隨格打一氣，不稍停留，方謂之隨


少隨老兮老隨少，老少相隨自然妙，


同心合意一齊出疾疾疾，手快打手遲，哪怕他人多機巧疾者，後發先至乘彼之間而動，借其氣之方行，勢之未止，迎機而發則愈疾愈妙。


論打


直出彼繃並攀送，繃插送跺攀用攀，剛柔相濟如輪轉，恰似無意燃火星。


論攔


彼擊左兮吾擊右，何須一處苦相求，豎來橫截勇如電，我承彼沉只用丟，攔架之法不外開合挑壓四字，攔住以後方直入。有往外撥為開，內撥為合，上撥為挑，下撥為壓，前去為直入，此開合非練氣之開合，勿誤認。


論手足


出手脫肩里合肘，左右扶助似水流，擊動首尾一線起，打法何須繃攀勾。


捷快用法目不及瞬，如炮燃火動


懈又懈來松又松，吾氣未動似病翁，忽然一聲春雷動，千軍萬馬把陣衝。

論初學入手法


大凡初學入手時，兩肩務要鬆活，不可強硬。兩肘務要內連向下，不可外圈。務須腳尖著地，絕不可平放，平放致起腳不利。前腳必須向前順踏實，要腳尖點地，後腳必須斜放，亦不可太實，使全腳履地。至於頭隨勢轉，陽亦陽勢，陰亦陰勢，不陰不陽，頭亦不陰不陽勢，有斜歪紐縹，頭亦隨之斜歪紐縹。若兩手之左右屈伸，則因人之勢遠近而用之，實無一定之規矩，總因人手之遠近高低，我手亦隨之高低屈伸。唯兩腿之曲直，卻有一定規矩，前腿固不可太曲，太曲失於跪膝；又不可太直，太直嫌於直硬。後腿之曲直，全視步法之大小，大步法後腿舒展，力方用得出，小步法後腿曲直，與前腿曲直不大差別。身之俯仰，亦全視步法之大小，大步法身必稍斜向前，半側勢；小步法身須放在兩腿當中，亦必半側勢。三尖照者，鼻尖子尖腳尖上下一線相照也。三尖到者，眼睛拳頭腳尖不先不後，一齊俱到也。三合者，腳手眼相合也。凡出手要比何勢，打人何處，我眼神所注，手之所打，腳尖所進，須一齊俱進，一齊俱到。凡打勢不論何勢，欲論開門，無分左右勢，我手腕硬骨處，插人肘前軟肉上，用力劈之，如執斧破柴之狀，將人胳脖劈下，我拳隨之落點，始能得勢，而人不能滑脫。落點情形，頭似蜻蜓點水，拳似山羊抵頭，腳似紫燕入林；落點之理，恰似雲裡打電；發勢之機，好似弩離弓弦。學者潛心用力，方可造入精微之域。


初學莫言煉氣，先將身法步眼比清；又不可使力，須因勢之自然，徐徐輪舞。務將外形安置一家，再令輕活圓熟，轉關停頓，縱開一一如式，勢勢展施，將節節骨骸，處處鬆開，方得為妙。


初學條目


一、學拳宜在靜處用功，不可向人前賣弄精神，誇張技藝，方能鞭策著裡。 《論語》雲：「百工居肆，以成其事，君子學以致其道。」信然乎。


二、學拳宜鄭重其事，不可視為兒戲，則無苟且粗心之病。


三、學拳宜明其理，傳其神，顧其名，思其形，方能精妙入細。


四、學拳無論偏正反側諸勢，宜將身子擱於兩腿中間，方能穩如泰山，少有歪邪，便是東扭西裂，南倒北疴，豈不蹉跎可笑矣。


五、學單前腳橫立，大足指心氣宜往內勾；後腳豎立，後跟往外一擰。兩膝相對，既無不牢之病，襠亦護得住了。


六、學拳步法，不可貪遠，恐倉皇失措，不無傾跌。但能跳得高，不愁不遠矣。高字當在遠字之上，遠字當在高字之下，良有以也。


七、學拳左動必右應，右攻必左輔，左右相生，方得陰陽周流之妙。


八、學拳用盡平生之力，方能強壯，如獅子搏像用全力，搏兔亦用全力，則全神畢赴，自無堅之不破矣。若曰：我本無力，不亦已乎。


九、學拳停頓處宜沉著有力，轉關處宜活潑隨機。


十、學拳力要用得出，氣要留得住。用得出，處處如戰；留得住，步步要擎；擎中有戰，戰中有擎；出沒變化，不可物相，物相則非矣。


十一、學拳腳與手合，手與眼合，眼與心合，心與神合，神與氣合，氣與身合，再無不捷妙靈和處。


十二、學單先以用功為主，一身血氣周流，方能渾元一氣。


十三、學拳宜以德行為先，凡事恭敬謙遜，不與人爭，方是正人君子。


十四、學拳一勢精靈，約得千遍，方能練熟。若不熟練，還是千遍。


十五、學單宜以涵養為本，舉動間要心平氣和，善氣迎人，方免災殃。


十六、學拳不可令腐儒輩知，一知之，便自引經道古，說出多少執謬無幹話頭，反惹人心生瞋。謹避之可也，密藏之可也。


十七、學拳不可輕與暴虐人比試，輕則以為學藝不高，重則觸其惱怒。見時以奉承為主，不可貶刺，則彼心悅意解，彼亦樂推戴我矣。


十八、學拳禾可輕洩於人，更不可妄傳於人。輕洩於人，則道聽途說，必然不肯用心；而妄傳於人，則匪類生事，定是不得脫身。


十九、學舉初時宜整頓身法，講究步眼，不可說先記住大概，熟時仔細再正，再正則終不正矣。 《易》曰：“蒙以養正，聖功也。”


二十、學拳宜作正大亭情，不可恃藝為非，以致損行敗德，辱身喪命。陰符曰：“君子得之固躬，小人得之喪命，可不慎與。”


二十一、學拳宜人端方，簡默少言；以豪傑自命，以聖賢為法，方能明哲保身。


二十二、學拳宜心領神會，博聞廣見。凡人所不知者，我必知之；凡人所不能者，我必能也。審端則竟竟，聲入則心通，如此方可做人師。


二十三、學拳宜專心致志，殫心竭力，方能日進一日。若浮光掠影，揚揚自然，視為已成，而不知早見棄於大雅也。子曰：「其為人也，發憤忘食，樂以忘憂，不知老之將至雲爾。」味深哉!


二十四、學拳先看二十四正勢，再看一套偏勢，正以立體，偏以行其用，偏正相濟，體用兼全，不憂武藝不高人矣。


二十五、學拳不拘老幼，不怕暗昧，只盡得心，捨得力，不成不休矣。夫子曰：人一能之己百之，人十能之己千之。果能此道矣，雖愚必明，雖柔必強。靜而思之，信然信然。


二十六、學拳往往有浮誇之子，自矜聰明，謂他人之拳，一見即會，不知一見即會，再見再不會矣。是拳理幽深，非皮膚可比；勢多奇異，非平常可比。同窗有習之累月，而不肖其勢，積年而不解其理者，而謂可一蹴而就也，豈不難哉。

二十四拳譜序


虎牢張八，年三十學藝，槍刀劍戟，靡有不精，其神拳二十九勢，世無知者。嗟乎!人知之未必果高，而高者不求人知，且唯恐人知，即間有知者，亦無異於不知也。餘成童苦嗜武，讀書之暇，他務不遑，專以舞蹈為樂。雖先兄屢訓，私愛終難自割，徒以傳授無門，東支西吾，勞而罔功，深愧無成。後十年，遏河南府洛陽縣閻聖道，指點一二，頗覺進益。又十年，得字拳四十法，臆續三十件，積為七十則，但繁多莫紀，乃約歸二十四，命以名，示以竅，使學者便於服習。然恐膠柱鼓瑟，苦其拘執不化，茲因冬日清閒，就二十四而擴充之，每一而分為八，共合一百九十二，縱橫奇變，於此畢具。世有知者，不見可喜，假令湮沒終身，亦所不怨也夫。


攔架之法，不外開合挑壓四字，攔住以後方直入，用往外撥為開，內撥為合，上撥為挑，下撥為壓，前去為直入。此開合非煉氣之開合，勿誤認。


二十四字論


陰陽字之祖，應為氣之先。陽者聳乎上，其勢不可攀。陰者伏乎下，如雲之覆山。莫作呼吸論，只以升降言。承者承乎上，停者氣不偏。擎者不可動(擎者如水立) ，沈者氣下攢。開掀如盪舟，入者如淹水。盡筋多同轉(本盡筋如飛電) ，崩勢砲飛煙。創盡勢猛勇，劈筋如刀砍。牽勢如牽繩，推勢如推山。敵者直不屈，吃勢似運鉗。黏者即不離，隨者如星趕。閃勢多旁落，驚如弩離弦。勾者勢多曲，連如藕絲牽，進者不可遏，退者如龍蟠。次序休紊亂，大勢須分辨。囑咐後學者，此訣莫濫傳。


二十四字圖說


1.蟠桃獻壽(陰)


陰手出，陽手收入口下，氣落肘尖。


二士入園，蟠桃取來，仰手捧定，頭獻瑤台。


陰正勢右前左後，兩手皆陽，屈出胸前，兩肘尖氣往裡收，與心氣相佈為一，頭往下一栽，氣落頂門，打膻中及下巴。


2、犀牛望月(陽)


轉陰手一推，頭往後仰，氣落枕骨尖。


犀能分水，直伸兩蹄，抬頭一望，玉輪掛西。


正勢步法依舊，兩手轉陰，往前直伸，頭往前一背，氣落枕骨，打臍。


3.雙虹駕彩(承)


兩手鉤背，擱眼角上，氣頂手背。


祥光忽起，瑞滿長虹，五彩駕定，雙橋凌空。


正勢兩足齊立，左前右後。兩肘曲，兩手勾黏於左右太陽穴下，氣擎，手背接手臂。


4、仙人捧盤(停)


陰手落陽肘後，抽氣壓兩手背。


老祖赴壇，光滿玉盤，仙手捧住，內有金丹。


左足前，兩手轉陽，往下一板，氣落十指背。


5.猿猴獻杯(擎)


兩手摳如酒杯，端於鼻下，氣還大指食指。


飲此玉液，獻爾金杯，勸君更盡，如泥堆。


正勢轉身，右足前，兩手側摳，如掇酒杯樣子，食指上跳，小指氣摧，硬往上端，駕胳膊。


6.雙飛燕子(沉)


身伏手垂，指摳頭低，氣顛腳尖。


燕兒展翅，兩翼低垂，不是浮水，恰似銜泥。


正勢轉身兩足齊，兩手一撇，兩足尖佔地，兩手皆側帖，打鬼眼穴，氣往下插，直入地內，壓住大指。


7.白鵝亮翅(開)


兩手一分，兩拳上仰，氣顛兩腳尖。


沙上群鵝，紛紛白雲，飛起展翅，愛殺右軍。


往前一跳，手齊分，大指往外一扇，肘貼脅，打肱裡肉。


8.美女鑽洞(入)


伸臂下插，低頭而伏，氣滑後腳尖。


洞門有石，鑽之彌堅，美女來此，束手而前。


右前左後。身往足前，頭往下一伏，兩手伸直，手背靠探，打小腹。


9、雙龍入海(盡)


雙手猛回來一撞，氣頂中指尖。


僧魟盡龍，破壁飛去，雙雙入海，誰能當住。


左足前，兩手陰，伸直，步往前即，氣往前去，打兩乳下。


10.霸王舉鼎(崩)


雙手一挑，腳尖站立，氣領中指尖。


鼎對峙千秋，重於山河，霸王舉起，往上一豁。


兩足齊立，拳頭從襠中豁起，直伸頭上，氣落中指一骨節上，打脈槽。


11.飛雁投湖(創)


頭下栽，手後背，氣射頂門。


鴻雁於飛，在彼空中，上下一扇，投入洞庭。


兩手一刷再一分，右足前入於襠頭往前一彭，氣落天靈蓋上，打中腕。


12、寶劍雙披(劈)


左膝頂起，兩手分拍，氣歸一處。


孫權發怒，劈破書案，劉主拔劍，石分兩段。


左前右後。兩手俱側，膝蓋往上一頂，兩掌往下一砍，大指氣催小指，打手脖。


13、猴兒牽繩(牽)


兩手採頭往懷一栽，氣摳指尖。


頭上有繩，拉扯扯，猴兒牽著，倒栽一跌。


左前右後。兩手俱側，氣落十指灑，往裡一摟，肘尖力往懷一收，身往下一坐，氣聚臀尖，抓胳膊。


14.雙手推山(推)


手出心下，上按胸脯，氣摧手心。


動也不動，穩如泰山，雙手推之。猛往上掀。


右前左後。兩手背帖於胸前，往前一擁，氣出於心。


15、直符送書(敵)


兩手交叉，伏頭盡力一送，氣盡中指。


奇門誰知，直符隨時，即刻送到，陰陽二書。


左前右後。兩手陰，一交一叉，直伸頭上，往前一衝，氣落手腕兩骨節上，打胸腹。


16.猛虎探爪(吃)手轉身接，手往下盡力一按，氣插手心。猛虎翻身，力用全幅，下方插入地，即時立僕。並足而立，兩手皆陰，大指往上一承，四指往下一卷，如鐵柱一般，拿手腕。


17.鐘馗抹額(黏)右拳仰，左拳擱心坎上，氣落頂門上。鍾馗鎮宅，兩手磋摩，神額一抹，哧退邪魔。右前左後。兩手俱側，附於兩耳，手往後一帶，頭往上一仰，右手往上一繃，擱於頭上，左手貼於左脅，頭往上一進，貼胳膊裡面。


18、暗弩射雕(隨)


右手下滾，左手上衝，氣收脈槽。


空中飛鳥，惟雕難射，暗弩一發，他防不住。


右前左後。兩手心向內，一手中指尖往上一頂，一肘尖氣往下一抽，插胲下。


19.白虎靠山(閃)


兩掌一展，身體向後仰，氣閃背後。


白虎洗臉，捨身倒轉，兩掌一仰，泰山壓卵。


一腳前，一腳後，左前右後，頭往後一仰，兩手往後一閃，氣落手背，頭氣落枕骨。


20、雙峰對峙(驚)


雙肘齊起，往懷中一頂，氣點肘尖。


玉門古渡，雙峰豁然，肘尖豎起，打中心坎。


右前左後。兩手腕屈，勾於心窩旁，兩肘尖往前一射，氣落兩骨節上，打短脅。


21、螃蟹合甲(勾)


兩手繞外，合打太陽穴，氣堆中指。


螃蟹拱手，金甲一對，合在中間，腦骨粉碎。


右前左後。兩手俱陰，外往裡一拘，氣落十指骨節，打太陽穴。


22、童子拜佛(連)


滾手插鼻口，兩背相靠，氣頂十指尖。


善材童子，禮拜觀音，南無陀佛，紅火出林。


右前左後。兩手合掌，如釋家拜佛，往上一頂，氣落十指尖，上頂鼻子頂。


23、蝴蝶對飛(進)


手背靠往，伸指搗胸脯，氣催指尖。


穿花夾蝶，款飛來，莊週一夢，對對戲梅。


右前左後。兩手靠背，往下一謝，往上一頂，打咽喉。


24、金貓捕鼠(退)


旋風交腿，雙手外勾，氣注兩眼。伏身叉立。


子乃真鼠，終日畏貓，金尾三擺，有命難逃。


兩手齊飛往後轉，兩腳一紐，兩手分為陰手，往外一分，手腕肘尖俱曲。氣落頂門，腳尖，胯尖，肘尖，足趾頭，手指頭，以為觀望之計。


二十四字偏式


此雖偏式，卻不可廢。蓋體先求其正，用時從取其偏，以正者多板，而偏者多活，正者多寬，而偏者多仄，且利於進退，便於轉換，故附錄於末，以備採擇。


陰：瀏海戲蟾。


兩拳相對，曲附耳下，肘尖氣落於小腹左右，頭往下俯，或內外俱攔肱膊。


陽：順手推舟


兩手轉陰直衝，往上一掙，頭往後一背，氣落枕骨尖上，打大腿根。


承：軟手提砲


兩手指勾，貼於眼角左右邊，氣擎手背，打下巴骨。


停：老農旋箕


兩手轉陽，一手長，一手短，大拇指往外一旋，壓肱膊。


擎：蛇入雀巢


兩手轉陰，往上一繃，小指一仰；後手轉陽，往上一衝，氣落中指第一節，打胸脯。


沈：濁水求珠


兩手側壓住，大指摧小指，腳次起，頭往下伏，氣落額角，壓手背。


開：二姑把簪


兩手俱陽可，一陰一陽亦可，小指摧大指往外一擺，或陰手，大指摧小指往外一擺亦可，矯手腕。


入：虎穴探子。


兩手轉陰，氣落中指第一節，頭往下伏，氣落頂門，打乳旁。


盡：雙龍牧馬


兩手俱陰，寸步而前，一頓一頓，氣有三出三入，打短脅。


崩：石破天驚


並足而立，一手側，大指氣一領，從襠內豁起，後手往前肱上盡力一拍，崩其脈槽。


創：紫燕穿林


前手橫貼兩乳，後手直勾，顛於後胯邊，前指大小指皆曲，三指直擦，後手悠起，硬住，前手仍照後手脈上一脈如雷出地奮一般，打小腹。


劈：拔劍斬蛇


十字腳步，前手陽，從下提起，後手直豎，於前邊側劈，大指摧小指，往下一砍，前手氣落中指第一節上，或落小指尖上，打肱背一穴。


牽：猛虎負隅


兩手接住手腕，頭往下一伏，額角往下一墜，氣聚後臀，拿手腕。


推：鐵扇閒門


兩手俱側，捉住肩膀，往前一擁，氣落十指尖。


敵：走馬推刀


兩手俱陰，虎口籠住，往裡一橫，大指氣力齊摧，擒手腕。


吃：白蛇纏葛


一陰手，用虎口擒住大指，攝他大指，手肝氣一入，腳一落，其力十倍，鉗手腕。


黏：金鋼扭鎖


兩隻手掌相合，一上一下，上手小指往裡一帶，貼往膀窩，後手大指往外懷內一收，左右轉換不離槽。


隨：朱衣點頭


前手抓住他手，飛身剪起，使後手照住頂門一啄，氣落五指尖上，打額顱。


閃：觀音現掌


前手側豎膀窩，後手伸直，附於後胯，腳卻在前，十字勢，前手小指氣落懷內，後手氣落指尖，往前胯，要用即步，撞小便。


驚：金鉤掛玉


兩手一挎，轉身，後腳一掃，氣著五指，腎氣摧心氣，撒腳後根，或跺懷子骨亦可。


勾：牽牛過堂


兩手皆陰，十指下摳，肘曲搭住他肱腳尖，大指當住他足指，膝照他腿彎一棲。


連：張飛騙馬


兩手皆陽，曲肘壓他肱，前足翹起，一落，橫當他腳後根，手轉陰，照面一按。後手託他枕骨或頭髮亦可。


進：暗渡陳倉


前手側勢，往襠一踢，後手直鑽小腹，須上步換腿。


退：華山看果


兩手轉身一刷，再一轉，再一刷，一肩高，一肩低，一胯擎，一胯落，翻身仰看，兩手皆曲，一附於耳下。


萇氏武技書卷六


槍法：


一、四大綱領


步法：步法不合，周身之累，紐歪斜縹，難進難退；


寬窄適中，丁八雁行，前虛後實，動則靈通。


手法：兩手之用，須分死活，前後收放，曲伸委蛇；


前把路走，後把隨之，周身有氣，打紮有力。


身道：身為主帥，五官是將，不能調遣，自尋滅亡。


身氣催運，頭目手足，動靜一家，靈快雄壯。


頭面：四肢百骸，頭為領袖，此處不合，全體俱休；


譬之兵將，惟首是從，首所不至，眾安所用。


二、八大條目


敵札：不攔不架，闖然而入，迎機直上，方是正路。踢開則遠路，力微則不將，發遲則不及。


驚戰：夢裡著驚，無意燃火，不見有人，那知有我。養成浩然之氣，靈通之體，觸著即發。


黏隨：如漆似鰾，彼到我到，任你脫殼，走他不了。氣機不靈，身法不隨，火候不到，如何得可。


滑脫：見硬而軟，見動而轉，如虎力大，空往空還。不能形氣合一，人己一元，那得湊巧。


起伏：札槍之法，不盡中平，忽高忽低，矯若遊龍。無高低，則陰陽不轉；無開路，則門戶不清。


進退：知機之士，絕無硬撞，誰敢紮氣，楊家六郎。知進知退，活動不滯，綽然有餘，不入死胡同。


崩打：槍之起落，非上則下，往返不空，低崩高打， 有消滯，則遍體皆槍，渾身爪牙，敵人極難措手。


提攉：他起我提，他崩我存。將計就計，的是妙著。趁位能省力，敵人無變機，行氣藉得穩，一發命歸西。


三、十二變通


隨中：他扎我攔，他過我過，不得翻身，總無奈何。似粘非粘，似脫非脫，即離之間，他摸不著。


使中：我過之時，他未之見，猛力紮來，恰中機關， 彼方扎來，我趕已到，眼明手快，法力玄妙。


總按：前掌著力，脫肩下沉，直落為按，聳則為總， 總衝前走，按直向下，其中勁氣，毛髮之差。


挑撩：騰空而起，在他桿下，挑不離槍，撩則崩壞。挑則隨之，撩則離開，一剛一柔，應發時來。


掇托：兩肩俱鬆，雙腳下沉，捧盤而入，內有分寸。翻仰而起，一擎一隨，一樣紮法，勁氣不同。


捷靠：肩膀著力，鐵扇閉門，一則攔開，一則硬迮。硝黃急火，連人皆板，杜門而入，沉施為先。


頓領：鎮地不動，引他入竅，內有凹坑，那裡知道。力不能截，引入戰場，機動勢轉，自投羅網。


勾掛：勾分上下，掛別內外，前後手間，俯仰紐縹。硬勾軟掛，陰陽分明，手腕掌榜，錯了不行。


合掌：陰手下沉，陽氣扶之，催力直進，不令他起。非陰不重，非陽不活，相濟而用，名曰沉托。


摟翻：陽入陰進，陰轉陽跟，翻江攪海，振盪乾坤。摟用猛抽，翻用猛頓，陡起陡落，陰陽之分。


勒壓：似退非退，似前非前，中氣下聚，沉落他桿。陰勒脫前肩，沉後肩；陽勒沉前肩，豎後手肘。


抽卷：長能用短，直能用橫，隨機應變，心靈身淨。能抽則善偎者反危，能捲則善製者反傷。


無綱領，則大本不立；無條目，則妙用不行。體立用行，而少變化，則滯而鮮通。此二十四說所宜急講也，更能神而明之。物來順應，方見生生不已之妙。


四、托槍式


側身分虛實，凝神氣如虹，左松右抽滿，桿梢向下垂，


靜能三尖照，動則六合齊，靈活催堅硬，剛柔自相濟。


五、降手


須借行氣方妙，不然，我一降，彼一轉，又到我桿上矣。或曰，降手如聚勢落點一般，心十分吃住他桿，他不能轉，方可用。


槍法惟有降手能，刷敲科砍遍人還，識破時微微笑，只將前勢仍還原。


詩曰，自上而下謂之降，高山墜石不可當，氣勢還原身法進，斬關奪隘鬼神忙。一人敵不為工，垓下戰項重瞳，長坂坡趙子龍，百萬軍如童蒙，一桿槍如蛟龍，落上發氣下攻，擊乎西聲乎東，低掃堂高雲頂，崩搖擺櫸挑驚，腰背胯賽旋風，出沒變化影無踪，虛實實虛誰能定，豈必觸山與扛鼎，始臨大敵呈英雄，知此方為精。刀與劍無雙，單欲成功則善鑽，閒用硬，忙用軟，步要隨，器要粘，頭手足，貫相連，要膀胯，務靈便，不近身，總不攔，彼自忙，我自閒，識化工，永無止境，為問其中玄妙理，仍是斜行與單鞭，萬殊一本貫不貫，丈夫由來自有真，浩然之氣胸中藏，勸君養成剛大體，充塞宇宙古強。


槍拳要以神氣為先，機勢次之，專講力量斯為下矣。人人有路通玄關，靈活容易化則難，人有無處我無有，人還去時我去還，劈提崩打任火藥，手足膀胯如雲煙，過此便是蓬萊客，三而一兮一而三，長知短，不要搶，短敵長，不用忙。


論棍法


千言萬語，總是哄他舊力過去，新力未發而乘之。


響而後迎，迎而後響，分別明白，可以語技矣。


將棍頭穿入他棍頭下，或左邊一起一剃，或右邊一起一剃，要有響為度，總是一理。


凡認棍不認人，此語最當。


絕不宜貪心去傷他，待他動後我再動可也。


我入被他打即急跳退，記得。

